AZ EURÓPAI PARLAMENT ÉS A TANÁCS 1159/2005/EK RENDELETE
(2005. július 6.)
a közösségi pénzügyi támogatásnak a transzeurópai hálózatok terén történő odaítélésére vonatkozó általános szabályok megállapításáról szóló 2236/95/EK tanácsi rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 156. cikke (1) bekezdésére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében előírt eljárásnak megfelelően (2),
mivel:
(1)
A 2236/95/EK rendelet (3) előírja többek között, hogy a közös érdekű projektekhez kapcsolódó tanulmányok együttes finanszírozása általában nem haladhatja meg a teljes költség 50 %-át, miközben a távközlés területére vonatkozó projektek tekintetében a maximális hozzájárulás nem haladhatja meg a beruházási összköltség 10 %-át.
(2)
A transzeurópai távközlő hálózatokra vonatkozó iránymutatásokról szóló, 1997. június 17-i 1336/97/EK európai parlamenti és tanácsi határozat (4) meghatározza a közös érdekű projekteket. E határozat végrehajtása során szerzett tapasztalatok bebizonyították, hogy minden húsz projekt közül kevesebb mint egy foglal magában szolgáltatás-kifejlesztést, a többi kifejlesztés-vonatkozású tanulmányozást jelent. Ennek eredményeképpen korlátozott a transzeurópai távközlési hálózatokhoz kapcsolódóan nyújtott támogatás közvetlen hatása.
(3)
A nyelvi, kulturális, jogszabályi és igazgatási korlátok miatt a transzeurópai, elektronikus adatátviteli hálózaton alapuló szolgáltatás kifejlesztésének a költsége jóval magasabb, mint egyetlen tagállamon belüli hasonló szolgáltatás esetében.
(4)
A távközlési szektorban a szolgáltatás kifejlesztéséhez szükséges összberuházás jelentős részét kell az előkészítő tanulmány költségeire fordítani, tehát ilyen tanulmányokra fordítják a 2236/95/EK rendelet értelmében biztosítható maximális hozzájárulást, eleve kizárva ezáltal a szolgáltatások kifejlesztése érdekében történő támogatás nyújtását. Következésképpen, az említett rendelet értelmében nyújtható támogatásnak a szolgáltatások kifejlesztésére gyakorolt közvetlen ösztönző hatása csekély.
(5)
Közösségi támogatás odaítélésekor olyan projekteket kell előnyben részesíteni, amelyek a szolgáltatások kifejlesztésének ösztönzését célozzák, ily módon a legnagyobb hozzájárulást nyújtják az információs társadalom fejlődéséhez. Szükség van tehát a maximális hozzájárulás növelésére azon tényleges költségek arányában, amelyek a szolgáltatás transzeurópai természetéből következnek. A közösségi támogatás növelését azonban kizárólag olyan közérdekű szolgáltatások tekintetében kell alkalmazni, amelyeknél nyelvi, kulturális, jogszabályi és igazgatási akadályokat kell leküzdeni,
ELFOGADTA EZT A RENDELETET:
1. cikk
A 2236/95/EK rendelet 5. cikkének (3) bekezdése a következő albekezdéssel egészül ki:
„A transzeurópai távközlő hálózatokra vonatkozó iránymutatásokról szóló, 1997. június 17-i 1336/97/EK európai parlamenti és tanácsi határozat (5) I. mellékletében meghatározott közös érdekű projektek esetében az e rendelet értelmében nyújtott közösségi támogatás teljes összege elérheti a beruházás összköltségének 30 %-át.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2005. július 6-án.